Το Φεστιβάλ του Δήμου Αθηναίων

Pizza Out of the Box - Latino Xmas Party
2025-12-20 14:30 - 2025-12-21 23:30 (Europe/Athens) | Πεζόδρομος Σαλαμίνος, Πεζόδρομος Σαλαμίνος, Μεταξουργείο, 104 35, Greece
Χριστούγεννα με αίσθηση… Αυγούστου; Στην Αθήνα γίνεται κι αυτό! Τη μεγαλύτερη νύχτα του χρόνου, η Σαλαμίνος στον Κεραμεικό υποδέχεται μια μικρή λατινοαμερικάνικη γιορτή. Sandos που αχνίζουν, Empanadas που μοσχοβολούν, Caipirinhas που δροσίζουν σαν θαλασσινό αεράκι και βινύλια που στροβιλίζονται σε ρυθμούς από το Ρίο μέχρι την Αβάνα. Ο πεζόδρομος μεταμορφώνεται σε μια φωτεινή, πολύχρωμη όαση όπου το καλοκαίρι κάνει την πιο… ανατρεπτική εμφάνισή του.

Πρωτογένους Street Party
2025-12-20 17:30 - 2025-12-21 23:00 | Πρωτογένους, Πρωτογένους, Αθήνα, Athens, 105 54, Greece
Στην καρδιά της πόλης, η Πρωτογένους ανάβει φώτα για ένα εορταστικό διήμερο. Ο δρόμος μεταμορφώνεται σε μια μικρή “πολιτεία” μουσικής και δημιουργίας, όπου οι DJs την πρώτη νύχτα ανεβάζουν τον ρυθμό, ενώ τη δεύτερη νύχτα τη σκυτάλη παίρνουν οι ανερχόμενες μπάντες της εναλλακτικής σκηνής. Το κοινό περιμένουν happenings, καλλιτέχνες και μικρές εκπλήξεις, ενώ τα καταστήματα και τα εργαστήρια της γειτονιάς μένουν ανοιχτά για να ενισχύσουν τις δύο βραδιές με γεύσεις και αρώματα. Δύο νύχτες στις οποίες η πόλη πάλλεται και η Πρωτογένους γίνεται το απρόσμενο σημείο γιορτινής συνάντησης.

20 Δεκεμβρίου: DJ sets
21 Δεκεμβρίου: Live μπάντες

Night Yoga
2025-12-20 19:00 - 20:00 | Πάρκο Ριζάρη, Ριζάρη 5, Αθήνα, Αθήνα, 106 76, Greece
Πρόσκληση σε νυχτερινή γιόγκα, στο πάρκο Ριζάρη. Η Μεγαλύτερη Νύχτα του Χρόνου δεν είναι μόνο μουσική, χορός και τραγούδι, αλλά και μια ευκαιρία για ευεξία με έναν πρωτότυπο τρόπο, μέσα στη νύχτα και μέσα στο καταπράσινο σκηνικό του πάρκου Ριζάρη. Κάτω από τα δέντρα, με καθοδήγηση έμπειρων γυμναστών, η γιόγκα γίνεται προσιτή σε όλους: προχωρημένους, αρχάριους ή όσους απλώς θέλουν να δοκιμάσουν κάτι νέο. Αναπνοές, ευλυγισία, ηρεμία και ενέργεια ενώνονται σε ένα τελετουργικό ευεξίας. Μια βραδιά που μπορεί να οδηγήσει στην αρχή μιας νέας συνήθειας.

Darkest Night Brightest Vibe (Moxy x En Lefko Xmas Party)
2025-12-20 19:00 - 23:30 | Moxy Athens City, Σταδίου 65, Αθήνα, Αθήνα, 105 51, Greece
Στο σημείο μηδέν της πόλης, εκεί όπου οι δρόμοι συναντώνται και οι ρυθμοί μπλέκονται, η Ομόνοια γίνεται το νέο επίκεντρο του χορού. Η Μεγαλύτερη Νύχτα του χρόνου μεταμορφώνει το Moxy Athens City σε μια ατμοσφαιρική dance – στοά που λάμπει από φως και κίνηση στο κέντρο της πόλης. Ο En Lefko 87.7 αναλαμβάνει τα decks, φέρνοντας τους Εύα Θεοτοκάτου, Λατέρνατιβ και Μανόλης Οικονόμου σε μια σκηνή με πολύ κέφι, δημιουργικότητα και ξέφρενο χορό. Το απόλυτο πάρτυ έρχεται στην “καρδιά” της Αθήνας!

Piano Stories - Μελαχρινός Βελέντζας
2025-12-20 19:30 - 20:30 | Πλατεία Βικτωρίας, Πλατεία Βικτωρίας, Αθήνα, 104 34, Greece
Ο Μελαχρινός Βελέντζας, ο καλλιτέχνης που συστήθηκε στο κοινό μέσα από το πολυταξιδεμένο Lemon, έρχεται για τη Μεγαλύτερη Νύχτα του Χρόνου με ένα νέο, γιορτινό μουσικό σύμπαν. Οι Piano Stories του, μικρές ιστορίες που γεννήθηκαν άλλοτε από μνήμη κι άλλοτε από στιγμές του σήμερα, συνδυάζονται με χριστουγεννιάτικες “αποχρώσεις” και μάς καλούν σε μια απρόβλεπτη, ποιητική στάση στην πλατεία Βικτωρίας. Μια συνάντηση που θυμίζει ότι -τελικά- ένα πιάνο αρκεί για να πει όσα δεν χωρούν σε λέξεις.

Πατινάδα με την Αγία Φανφάρα
2025-12-20 19:30 - 20:30 | Πλατεία Μοναστηρακίου, Πλατεία Μοναστηρακίου, Αθήνα, Αθήνα, 105 57, Greece
Η Αγία Φανφάρα έρχεται λίγο πριν τη Μεγαλύτερη Νύχτα του Χρόνου για να ανάψει την σπίθα της γιορτής και να κάνει την πόλη να πάλλεται στον ρυθμό της. Η ορχήστρα – μύθος που αποτελείται από 25 μουσικούς με χάλκινα, ξύλινα και κρουστά όργανα θα ξεχυθεί στους δρόμους με τη δύναμη της μουσικής της, πλαισιώνοντας για ακόμη μια φορά το Φεστιβάλ του Δήμου Αθηναίων. Από την πλατεία Μοναστηρακίου έως την πλατεία Αβησσυνίας, η μπάντα στήνει μια βαλκανική πομπή που θα παρασύρει μικρούς και μεγάλους, γεμίζοντας την Αθήνα με χαμόγελα, ρυθμό και γιορτινή διάθεση. Φέτος, η πόλη δεν στολίζεται απλώς, αλλά χορεύει σε βαλκανικούς ρυθμούς!

Alexandros Affolter Quartet - Sinatra with a Twist
2025-12-20 20:00 - 21:00 | Πλατεία Μεσολογγίου, Πλατεία Μεσολογγίου, Αθήνα, Αθήνα, 116 34, Greece
Χριστούγεννα χωρίς jazz δεν γίνονται και για τη Μεγαλύτερη Νύχτα του Χρόνου το Φεστιβάλ του Δήμου Αθηναίων φέρνει μελωδίες από Φρανκ Σινάτρα στην πλατεία Μεσολογγίου. Ο Ολλανδός τραγουδιστής Alexandros Affolter συνεργάζεται με τον ντράμερ Σεραφείμ Μπέλλο και μαζί δημιουργούν ένα project – φόρο τιμής στον Σινάτρα μέσα από μια φρέσκια οπτική της τζαζ. Κλασικά, αγαπημένα τραγούδια του Σινάτρα, αλλά και επιλογές που σημάδεψαν την προσωπική του δισκοθήκη μπλέκονται σε ένα πρόγραμμα που αναβιώνει την εποχή της μεγάλης λάμψης, με σεβασμό.

Storyville Ragtimers & Stomping Ground
2025-12-20 21:00 - 22:00 | Πεζόδρομος Βουκουρεστίου, Πεζόδρομος Βουκουρεστίου, Κολωνάκι, 106 71
Αναδρομή σε μια εποχή όπου η τζαζ δεν ήταν απλώς μουσική, αλλά τρόπος ζωής. Οι The Storyville Rugtimers φέρνουν τη Μεγαλύτερη Νύχτα του Χρόνου τον παλμό της Νέας Ορλεάνης των ’20s: τους νυχτόβιους δρόμους του Storyville, τους ρυθμούς του Basin Street και τον ήχο των ποταμόπλοιων που ταξίδευαν στον Μισισιπή. Με την αύρα του Άρμστρονγκ, του Τζέλι Ρολ Μόρτον και όλων όσοι έγραψαν ιστορία, στήνουν στον πεζόδρομο της Βουκουρεστίου μια χριστουγεννιάτικη σκηνή με άρωμα εποχής. Μια βραδιά γεμάτη σουίνγκ, λαμπιόνια και αστραφτερό vintage στυλ, εκεί όπου η μαγεία της τζαζ ξαναγεννιέται. H χορευτική ομάδα Stomping Ground που πλαισιώνει τη βραδιά, σίγουρα θα μας ξεσηκώσει να χορέψουμε και εμείς!

De Profundis Ensemble
2025-12-20 21:00 - 22:00 | Καπνικαρέα, Πλατεία Καπνικαρέας, Αθήνα, Αθήνα, 105 63, Greece
Το μουσικό σύνολο De Profundis αφήνει την αίθουσα του Ωδείου, “σπάει το πρωτόκολλο” και βγαίνει στο πιο ζωντανό σημείο της πόλης: στην Ερμού, ανάμεσα σε φώτα, βουή και γιορτινή κίνηση, ένα σύνολο δεξιοτεχνών μουσικών φέρνει την κλασική μουσική εκεί όπου αναπνέει ελεύθερα. Με πάθος, δεξιοτεχνία και σκηνική ενέργεια, μετατρέπουν τον πιο εμπορικό δρόμο της Αθήνας σε υπαίθρια σκηνή υψηλής τέχνης. Για τη Μεγαλύτερη Νύχτα του Χρόνου, η πόλη ντύνεται με μελωδίες που γεφυρώνουν το χθες με το σήμερα, μια εμπειρία που αποδεικνύει ότι η κλασική μουσική λάμπει παντού, αρκεί να της δώσεις χώρο.

Kids Radio - Μια Μέρα για Όλη την Οικογένεια
2025-12-27 12:00 - 18:00 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Ένα γιορτινό φεστιβάλ για όλη την οικογένεια σε συνεργασία με την Frontstage Entertainment:

Face painting και bubble show, εργαστήριο κατασκευής γουριού, πειράματα με… χιόνι, αφήγηση χριστουγεννιάτικου παραμυθιού, «συνάντηση» με τον Άγιο Βασίλη, DJ set με τους παραγωγούς του HiΤ 88.9, αλλά και μια γιορτινή συναυλία με την Kids Radio Banda -από το πρωί έως το απόγευμα- στο Christmas Market, στην Πλατεία Κοτζιά.

Αναλυτικά, το πρόγραμμα:
12:00 – 18:00 | X-Mas Face Painting
12:00 – 14:00 | DJ Set με τους παραγωγούς του HiΤ 88.9
12:00 – 16:00 | Εργαστήριο κατασκευής γουριού
12:00 – 17:00 | Santa is coming to town
12:00 – 17:00 | Πειράματα: Φτιάχνουμε Χιόνι!
17:00 – 18:00 | Kids Radio Banda
15:00 – 16:00 | Αφήγηση Χριστουγεννιάτικου Παραμυθιού
16:00 – 17:00 | Bubble Show

Billie Kark
2025-12-28 18:00 - 19:00 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Η Billie Kark, μια από τις πιο ξεχωριστές φωνές της Gen Z, έχει ήδη αφήσει το αποτύπωμά της στη σύγχρονη αθηναϊκή μουσική σκηνή, ισορροπώντας ανάμεσα στους ρόλους της DJ, τραγουδίστριας και τραγουδοποιού. Ο ήχος της είναι ατίθασος και συναρπαστικός: βουτάει σε ηλεκτρονικούς παλμούς, αντλεί έμπνευση από την παράδοση και πλέκει ιστορίες που παραπέμπουν σε δάση, κορφές και μικρούς μύθους. Αυτό το ιδιαίτερο, πρωτοποριακό μουσικό σύμπαν φέρνει η Billie Kark τα Χριστούγεννα στην Αθήνα, ανεβάζοντας τον ρυθμό, στην πλατεία Κοτζιά.

Νεφέλη Φασούλη
2025-12-28 20:00 - 21:00 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Το κορίτσι – φαινόμενο της νέας γενιάς του ελληνικού τραγουδιού, η Νεφέλη Φασούλη, έρχεται στην πλατεία Κοτζιά για μια μεγάλη χριστουγεννιάτικη συναυλία που θα μείνει αξέχαστη. Με παρουσία που θυμίζει ηρωίδα του γαλλικού Νέου Κύματος, κινείται με κομψότητα ανάμεσα σε διαφορετικά μουσικά στυλ, μεταμορφώνοντας κάθε εμφάνιση σε ένα μικρό μουσικό κινηματογράφο. Η φωνή της, η ευαισθησία της και ο αέρας ανανέωσης που φέρνει στη σκηνή θα ξεχωρίσουν στην πιο “κομψή” συναυλία των γιορτών.

Athens All Star Party Xmas 2025
2025-12-30 17:00 - 23:30 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Η πιο επιβλητική πλατεία της Αθήνας μετατρέπεται σε μια μεγάλη πίστα χορού. Κάτω από τη λάμψη των αστεριών, ακριβώς μπροστά από το Δημαρχιακό Μέγαρο της Αθήνας, η μουσική ενώνει την πόλη σε ένα μαγικό αποχαιρετιστήριο πάρτυ για τη χρονιά που φεύγει, με κορυφαίους promoters να δημιουργούν μια πρωτόγνωρη ατμόσφαιρα στα Χριστούγεννα στην Αθήνα. Όταν οι δυνάμεις των Street Outdoors Soundsystem, Yucatan, Deerislnd και Tropical ενώνουν τους ήχους τους, το αποτέλεσμα είναι ένα: Χορός δίχως τέλος και μια νύχτα που θα γράψει τη δική της αστική ιστορία.

Ecological Translation
2026-05-01 08:00 - 17:00 | Goethe-Institut Athen, Ομήρου 14-16, Αθήνα, 106 72, Greece
Το Goethe-Institut Athen παρουσιάζει την έκθεση Ecological Translation, μια τολμηρή διερεύνηση της σχέσης μας με τον φυσικό κόσμο.

Τι θα συνέβαινε αν η τεχνολογία μας επέτρεπε να μιλήσουμε απευθείας με τα ζώα και τα φυτά;

Με αφετηρία τη νέα νομική πραγματικότητα που αναγνωρίζει δικαιώματα σε ποτάμια και οικοσυστήματα, η έκθεση εξετάζει τη χρήση της τεχνητής νοημοσύνης και της τηλεπισκόπησης ως ένα πιθανό «Google Translate» μεταξύ ανθρώπων και περιβάλλοντος. Μέσα από το έργο μιας διεθνούς ομάδας καλλιτεχνών το κοινό καλείται να αναλογιστεί αν μπορούμε όντως να μεταφράσουμε τη ριζική ετερότητα πλασμάτων όπως οι νυχτερίδες ή οι φάλαινες.

Η έκθεση, που εγκαινιάστηκε στις 28 Απριλίου, αποτελεί μέρος ενός ευρύτερου διεπιστημονικού συμποσίου που επιδιώκει να αναδείξει τις ευκαιρίες και τις απειλές των νέων επιστημονικών προσεγγίσεων, υπενθυμίζοντας πως η πολυπλοκότητα της κλιματικής κρίσης απαιτεί μια νέα, κοινή γλώσσα επικοινωνίας με τον πλανήτη.

Καλλιτέχνες/-ιδες:
Κυριακή Γονή
Abelardo Gil-Fournier
Nona Inescu
Agata Ingarden
Bill Kouligas
Raffaela Naldi Rossano
Zoë Paul
Jenna Sutela

Ιδέα, σύλληψη: Alexander Damianos
Επιμέλεια: Asya Yaghmurian

Διάρκεια έκθεσης: 28/04-30/05

Ώρες λειτουργίας: Δευτέρα-Πέμπτη: 08:00-22:00, Παρασκευή: 08:00-17:00 & Σάββατο 08:00-14:30 (23/5: κλειστά)

Νικόλας Κληρονόμος: Αναδρομή 1985-2025
2026-05-01 11:00 - 19:00 | Πινακοθήκη Δήμου Αθηναίων, Municipal Gallery of Athens, Αθήνα, Αθήνα, 104 36, Greece
Η μεγάλη αναδρομική έκθεση του Νικόλα Κληρονόμου μας προσκαλεί να ανακαλύψουμε την πολυετή διαδρομή ενός δημιουργού που κινείται με μοναδική ευχέρεια ανάμεσα στη ζωγραφική και τη σκηνογραφία. Ο καλλιτέχνης λειτουργεί σαν «σκηνοθέτης» του καμβά: δεν αποτυπώνει απλώς εικόνες, αλλά τις μεταπλάθει μέσα από τη μνήμη, το συναίσθημα και την προσωπική του εμπειρία. Στα έργα του, η καθημερινότητα συναντά το όνειρο και οι εποχές μοιάζουν να μπλέκονται με μικρές, απρόσμενες στιγμές της ζωής. Με έντονα χρώματα και ιδιαίτερα υλικά, δημιουργεί συνθέσεις που μοιάζουν να βρίσκονται σε διαρκή κίνηση, προσφέροντας μια βαθιά ποιητική ματιά στον κόσμο που μας περιβάλλει. Μια έκθεση που μιλά κατευθείαν στη μνήμη και το συναίσθημα, και μια σπάνια ευκαιρία να γνωρίσουμε το έργο ενός δημιουργού που καταφέρνει να δίνει μνημειακή διάσταση στο εφήμερο. Μην χάσετε την ευκαιρία να συμμετάσχετε και σε μία από τις προγραμματισμένες ξεναγήσεις για μια πιο διεισδυτική προσέγγιση στο έργο του.

Διάρκεια έκθεσης: 01/05-14/06

Ώρες λειτουργίας: Τρίτη – Σάββατο: 11:00 - 19:00 & Κυριακή: 10:00 - 16:00, Δευτέρα: κλειστά.

Γιώργος Τσεριώνης: AFTER
2026-05-01 11:00 - 19:00 | Πινακοθήκη Δήμου Αθηναίων, Municipal Gallery of Athens, Αθήνα, Αθήνα, 104 36, Greece
Ο Γιώργος Τσεριώνης, μέσα από τα έργα του, αποτυπώνει τον κύκλο ζωής του homo urbanus, χρησιμοποιώντας ετερόκλητα υλικά όπως πηλό, μάρμαρο, μέταλλο και latex. Ο καλλιτέχνης δημιουργεί μια σύγχρονη «αρχαιολογία» από ερείπια, σκελετούς κτιρίων και απορρίμματα, αναδεικνύοντας τον καθημερινό αγώνα για επιβίωση και την αέναη αναζήτηση μιας καλύτερης ζωής.
Μέσα στο ιστορικό νεοκλασικό κτίριο του Μεταξουργείου, το έργο του λειτουργεί ως ένα memento mori που, αν και υπογραμμίζει την ανθρώπινη ευθραυστότητα, δεν στερείται ελπίδας.

Αντιπαραβάλλοντας το σκοτάδι με το φως και το κίτρινο του κινδύνου με τις γήινες αποχρώσεις, ο δημιουργός μας οδηγεί κάτω από την επιφάνεια των πραγμάτων, προσφέροντας μια ματιά γεμάτη συμπόνοια για τα δεινά του σύγχρονου ανθρώπου και κλείνοντας το μάτι στο μέλλον με τη δική του εκδοχή του «έζησαν αυτοί καλά και εμείς καλύτερα».

Διάρκεια έκθεσης: 01-10/05

Ώρες Λειτουργίας: Τρίτη – Σάββατο: 11:00 – 19:00 & Κυριακή: 10:00 – 16:00, Δευτέρα: κλειστά

Πάνος Χαραλάμπους: COLUMBIA
2026-05-01 11:00 - 20:00 | CITRONNE Gallery, Πατριάρχου Ιωακείμ 19, Αθήνα, 106 75, Greece
Ο Πάνος Χαραλάμπους παρουσιάζει στη CITRONNE Gallery μια έκθεση που συνομιλεί με τη μνήμη της πόλης και ξυπνά ήχους από μια άλλη εποχή της Αθήνας. Αφετηρία της είναι το 2006, χρονιά κατά την οποία κατεδαφίστηκε το ιστορικό εργοστάσιο της Columbia στη Ριζούπολη, κλείνοντας συμβολικά ένα μεγάλο κεφάλαιο της ελληνικής δισκογραφίας. Έναν χώρο όπου καταγράφηκαν φωνές, τραγούδια και στιγμές που διαμόρφωσαν το συλλογικό μας ηχητικό παρελθόν. Ο καλλιτέχνης μεταμορφώνει τη γκαλερί σε ένα ιδιαίτερο «δωμάτιο ήχου», όπου ο επισκέπτης καλείται να περπατήσει πάνω σε ένα ηχητικό δάπεδο και να αφουγκραστεί ξανά αποτυπώματα μιας μνήμης που επιμένει. Η εγκατάσταση λειτουργεί σαν μια βιωματική υπενθύμιση ότι η μουσική δεν χάνεται μαζί με τα κτίρια που τη φιλοξένησαν, αλλά συνεχίζει να επιβιώνει μέσα στην εμπειρία, στη συγκίνηση και στο κοινό μας φαντασιακό. Μια έκθεση για τη φθορά, την ανάμνηση και τη βαθιά ανθρώπινη ανάγκη να κρατάμε ζωντανό ό,τι μας συνέδεσε.

Διάρκεια έκθεσης: 29/04-29/06
Ώρες λειτουργίας: Τρίτη, Πέμπτη, Παρασκευή: 11:00-20:00 & Τετάρτη, Σάββατο: 11:00-16:00, Δευτέρα, Κυριακή κλειστά.

Κώστας Ορδόλης: Πόλεις από Xαρτί
2026-05-01 11:00 - 20:30 | Εικαστικός Κύκλος ΔΛ, Ακαδημίας 6, Αθήνα, Αθήνα, 106 71, Greece
Ο Εικαστικός Κύκλος ΔΛ παρουσιάζει, στο πλαίσιο του Φεστιβάλ του Δήμου Αθηναίων 2026, την ατομική έκθεση φωτογραφίας του Κώστα Ορδόλη με τίτλο «Πόλεις από Χαρτί». Μέσα από μια σειρά έργων με έντονα ατμοσφαιρικό χαρακτήρα, ο καλλιτέχνης συνθέτει έναν προσωπικό χάρτη πόλεων που δεν υπακούει στη συμβατική γεωγραφία, αλλά στην εσωτερική εμπειρία, τη μνήμη και τη φευγαλέα εντύπωση. Οι εικόνες του μοιάζουν εύθραυστες, σχεδόν διάφανες, σαν να αιωρούνται ανάμεσα στο πραγματικό και το ονειρικό. Ο αστικός χώρος παρουσιάζεται όχι ως τόπος καθημερινής κίνησης, αλλά ως πεδίο σιωπής, ποιητικής και στοχασμού. Η έκθεση αποτελεί μια πρόσκληση σε μια διαφορετική περιήγηση στην πόλη, εκεί όπου ο χρόνος επιβραδύνει και η αρχιτεκτονική αποκτά ευαλωτότητα, μνήμη και συναίσθημα.

Διάρκεια έκθεσης: 01-16/05

Ώρες Λειτουργίας: Τρίτη, Πέμπτη, Παρασκευή: 11:00 – 14:30 & 17:30 – 20:30, Τετάρτη, Σάββατο: 11:00 -16:00, Δευτέρα, Κυριακή: κλειστά

Αψού!!! (από τη γύρη των λουλουδιών)
2026-05-01 12:00 - 16:00 | Ακαδημία Πλάτωνος, Μοναστηρίου 138, Αθήνα, Αθήνα, 104 42, Greece
Είκοσι κλόουν, σπουδαστές του τρίτου έτους της Δραματικής Σχολής του Ωδείου Αθηνών, καταλαμβάνουν την Ακαδημία Πλάτωνος μοιράζοντας χαμόγελα και αυθορμητισμό. Υπό την επιμέλεια του Ηλία Κουνέλα και της Μαρίας Μενεγάκη, οι δημιουργοί μάς καλούν να δούμε τον κόσμο μέσα από τα δικά τους μάτια: εκεί όπου ένας κλόουν σκύβει δίπλα στα λουλούδια για να μην τα ξεπερνά σε ύψος.

Μια δράση γεμάτη ελευθερία και συγκίνηση, που υμνεί την αξία του να «είμαστε μαζί» με τον πιο μοναδικό και απρόβλεπτο τρόπο.

Inna Orlik: Μόνιμη Έκθεση
2026-05-01 12:00 - 18:00 | Γκαλερί Orlik, Παλαιολόγου Μπενιζέλου 3, Αθήνα, 105 56, Greece
Η Orlik Gallery υποδέχεται το κοινό του Φεστιβάλ του Δήμου Αθηναίων σε μια ξεχωριστή συνάντηση με το εικαστικό σύμπαν της Inna Orlik. Η έκθεση φέρνει στο προσκήνιο έναν κόσμο όπου η σύγχρονη ζωγραφική συνομιλεί με τη μυθολογία, τη φύση και την ανθρώπινη εμπειρία, δημιουργώντας ένα περιβάλλον πλούσιο σε συμβολισμούς και ερμηνευτικά επίπεδα.

Με έντονα χρώματα, σύνθετες υφές και μια ιδιαίτερη ζωγραφική γλώσσα, τα έργα της Orlik κινούνται ανάμεσα στο ορατό και το υπαινικτικό, το προσωπικό και το συλλογικό. Η καλλιτέχνις μετατρέπει τον καμβά σε χώρο αφήγησης και αναζήτησης, προσκαλώντας τον θεατή να ανακαλύψει μορφές, σύμβολα και υπόγειες συνδέσεις. Μια έκθεση που απευθύνεται σε όσους αναζητούν στη σύγχρονη τέχνη όχι μόνο αισθητική ένταση, αλλά και ουσιαστικό βάθος.

Διάρκεια έκθεσης: 01-31/05

Ώρες λειτουργίας: Καθημερινά: 12:00 – 18:00

Athens Urban Picnic 2026
2026-05-01 12:00 - 20:00 | Ακαδημία Πλάτωνος, Μοναστηρίου 138, Αθήνα, Αθήνα, 104 42, Greece
Το Athens Urban Picnic επιστρέφει για πέμπτη χρονιά και δίνει, όπως πάντα, το πιο φωτεινό σύνθημα για την έναρξη του Φεστιβάλ του Δήμου Αθηναίων 2026. Την Πρωτομαγιά, το Πάρκο Ακαδημίας Πλάτωνος μετατρέπεται ξανά σε έναν μεγάλο, ανοιχτό χώρο συνάντησης, χαλάρωσης και γιορτής, εκεί όπου η άνοιξη βρίσκει τον πιο φυσικό της τόπο μέσα στην πόλη. Από το πρωί έως το βράδυ, το κοινό καλείται να απλώσει την ψάθα του στο γρασίδι και να απολαύσει μια ημέρα γεμάτη μουσική, δημιουργικές δράσεις για παιδιά, μουσικοθεατρικές στιγμές, υπαίθριες προβολές και ανοιξιάτικη διάθεση.

Γνωστοί παραγωγοί αγαπημένων ραδιοφωνικών σταθμών της πόλης δίνουν τον ρυθμό της ημέρας με μουσικές επιλογές που συνοδεύουν ιδανικά αυτή τη γιορτή στην καρδιά της Αθήνας. Καθώς ο ήλιος πέφτει, το σκηνικό γίνεται ακόμη πιο μαγικό, θυμίζοντάς μας ότι η πόλη μπορεί, έστω και για μια μέρα, να γίνει πιο ανάλαφρη, πιο ανθρώπινη και πιο συλλογική.

12.00-18.00: Face painting: Ζωγραφική προσώπου και glitter tattooing που θα μεταμορφώσει τα πρόσωπα των παιδιών με εντυπωσιακά χρώματα.

12.00- 15.00: Πρωτομαγιάτικα στεφάνια από επαναχρησιμοποιούμενα υλικά: Η Διεύθυνση Καθαριότητας και Ανακύκλωσης του Δήμου Αθηναίων προσκαλεί τα παιδιά σε ένα δημιουργικό εργαστήριο, όπου η άνοιξη ζωντανεύει μέσα από την επαναχρησιμοποίηση! Με ρολά από χαρτόνι, χρώματα και πολλή φαντασία, τα παιδιά φτιάχνουν τα δικά τους πολύχρωμα πρωτομαγιάτικα στεφάνια, αναδεικνύοντας πώς απλά υλικά μπορούν να μεταμορφωθούν σε χαρούμενες ανοιξιάτικες κατασκευές. Μια δραστηριότητα που καλλιεργεί τη δημιουργικότητα, την οικολογική συνείδηση και την ανοιξιάτικη διάθεση.

12.00-16.00: Αψού!!! (από τη γύρη των λουλουδιών): “Ένα κλόουν όταν περνάει δίπλα από λουλούδια σκύβει. Για να μην είναι ψηλότερο από αυτά.” Τα 20 κλόουν του τρίτου έτους της Δραματικής Σχολής του Ωδείου Αθηνών γιορτάζουν την Άνοιξη και μοιράζονται τη συγκίνηση του “είμαστε μαζί” με τον δικό τους ελεύθερο, αυθόρμητο και μοναδικό τρόπο.

12.30-16.30: Εργαστήριο λουλουδιών: Στο εργαστήριο λουλουδιών της Πρωτομαγιάς, τα παιδιά φτιάχνουν τα πιο ιδιαίτερα λουλούδια και ανακαλύπτουν τη μαγεία της φύσης, μέσα από τα χρώματα. Μια χαρούμενη δραστηριότητα γεμάτη φαντασία και ανοιξιάτικη διάθεση!

12.30- 13.20: Running session: Ομαδικό running session στο πάρκο Ακαδημίας Πλάτωνος, με χαλαρό ρυθμό και θετική ενέργεια. Τρέξε στη φύση, βελτίωσε την αντοχή σου και απόλαυσε τη διαδρομή μαζί με την ομάδα.

13.30-14.20: Felipe -Bubble show: Ένα show γεμάτο μαγικές σαπουνόφουσκες, που πετάνε στον ουρανό με παρέα τους μια παραμυθένια μουσική.

12.30-13.15, 13.30-14.15, 14.30-15.15, 15.45-16.30, 16.45-17.30: Dj Chef: Πώς συνδυάζεται η μουσική με τη μαγειρική; Ο αγαπημένος μουσικός παραγωγός του En Lefko 87.7 Σπύρος Παγιατάκης ανακατεύει υλικά και νότες, στο πιο fun εργαστήριο μαγειρικής!

13.00- 14.10: Θεατρική παράσταση: «Μια κουταλιά σαν αγκαλιά»: Το Kids Radio παρουσιάζει την πρώτη του θεατρική παράσταση: «Μια κουταλιά σαν αγκαλιά». Πήραμε τα αγαπημένα «Κουζινοτράγουδα» που ακούμε στον αέρα του Kids Radio, βάλαμε την Kids Radio Banda επί σκηνής και φτιάξαμε ένα θεατρικό έργο γεμάτο χιούμορ και φαντασία! «Τι συμβαίνει όταν η κουζίνα γεμίζει μουσική και μια κουταλιά… γίνεται η πιο ζεστή αγκαλιά;»

16.00-17.00: Training session: Γυμναστική χωρίς όργανα μέσα στη φύση, με απλές ασκήσεις για όλα τα επίπεδα. Μια ευκαιρία να κινηθείς, να αποφορτιστείς και να έρθεις σε επαφή με την healthy πλευρά σου.

18.30- 19.30: Kids Radio Banda: Πλαισιωμένη από ταλαντούχους μουσικούς, η Kids Radio Banda έχει ήδη αγαπηθεί από μικρούς και μεγάλους. Με την μοναδική τους ικανότητα να μιξάρουν γνωστές χορευτικές επιτυχίες με αγαπημένα παιδικά τραγούδια, η μπάντα δημιουργεί το απόλυτο οικογενειακό – και όχι μόνο – κέφι! Με αγγλικό κι ελληνικό ρεπερτόριο κι ένα medley hit κομματιών,
η Kids Radio Banda δεν αφήνει κανέναν με… σταυρωμένα πόδια…

20.00: Λήξη εκδήλωσης

Νατάσσα Μεταξά: Light is Life
2026-05-01 12:00 - 20:00 | Art Project Space, Φαλήρου 66, Αθήνα, 117 41, Greece
Η Νατάσσα Μεταξά παρουσιάζει στο Art Project Space την ατομική της έκθεση ζωγραφικής με τίτλο “Light is Life”, μια ενότητα έργων που στρέφεται στη βαθιά, σχεδόν υπαρξιακή σχέση ανάμεσα στο φως, τη φύση και την ανθρώπινη παρουσία. Στους πίνακές της, το φως δεν λειτουργεί απλώς ως εικαστικό στοιχείο ή ως ατμοσφαιρική λεπτομέρεια· είναι η ίδια η δύναμη που οργανώνει την εικόνα, διαμορφώνει τις μορφές και αποκαλύπτει μια πιο εσωτερική, σιωπηλή διάσταση της ύπαρξης.

Μέσα από ζωγραφικές συνθέσεις με έντονο συναισθηματικό βάθος, η καλλιτέχνις αφήνει το φως και το νερό να συνυπάρξουν ως δύο στοιχεία που αγκαλιάζουν το σώμα και το μετατρέπουν σε φορέα ευαισθησίας, ζεστασιάς και δύναμης. Οι μορφές της μοιάζουν να αναδύονται από μια κατάσταση ηρεμίας και εσωτερικής αναζήτησης, προσκαλώντας τον θεατή να σταθεί απέναντί τους όχι μόνο με το βλέμμα, αλλά και με το συναίσθημα. Μια έκθεση που φωτίζει την αθέατη πλευρά του εαυτού και μας υπενθυμίζει πως, μερικές φορές, το φως είναι πράγματι ζωή.

Διάρκεια έκθεσης: 01-09/05

Ώρες λειτουργίας: Τρίτη 17:00-21:00, Πέμπτη & Παρασκευή 12:00-20:00, Σάββατο 11:00-15:00, Κυριακή, Δευτέρα & Τετάρτη κλειστά

Μαρίλια Φωτοπούλου: Iconostases
2026-05-01 12:00 - 20:00 | Κέντρο Σύγχρονης Τέχνης Ιλεάνα Τούντα, Αρματολών & Κλεφτών 48, Αθήνα, 114 71, Greece
Το Κέντρο Σύγχρονης Τέχνης Ιλεάνα Τούντα παρουσιάζει την ατομική έκθεση της Μαρίλιας Φωτοπούλου με τίτλο «Iconostases», μια εικαστική πρόταση που στρέφει το βλέμμα σε ένα θέμα οικείο, αλλά συχνά αόρατο μέσα στην καθημερινότητα: τα εικονοστάσια που συναντάμε κατά μήκος των δρόμων. Η καλλιτέχνις προσεγγίζει αυτά τα μικρά, μεταλλικά σημεία μνήμης και πίστης όχι ως απλά στοιχεία του τοπίου, αλλά ως φορείς προσωπικών ιστοριών, συλλογικής ευαισθησίας και βαθιάς πολιτισμικής συνέχειας. Μέσα από τη γλώσσα της σύγχρονης εικαστικής φωτογραφίας, η έκθεση φωτίζει τη σχέση του ανθρώπου με τον δρόμο, την απώλεια, τη μνήμη και το αστικό περιβάλλον. Τα έργα της Φωτοπούλου δεν καταγράφουν απλώς ένα χαρακτηριστικό ελληνικό θέαμα, αλλά το μετατρέπουν σε πεδίο παρατήρησης και στοχασμού. Μια έκθεση που μας καλεί να κοιτάξουμε ξανά όσα προσπερνάμε καθημερινά, ανακαλύπτοντας μέσα τους ένα φορτίο συγκίνησης, παράδοσης και σιωπηλής μαρτυρίας. Η έκθεση λειτουργεί σε παράλληλο διάλογο με την ενότητα της Ευγενίας Γρηγοράκη, που παρουσιάζεται επίσης στην γκαλερί, προσφέροντας στον επισκέπτη μια ευρύτερη ματιά πάνω στο ιδιαίτερο αυτό σύμβολο του ελληνικού τοπίου.

Διάρκεια έκθεσης: 01-09/05

Ώρες Λειτουργίας: Τρίτη, Πέμπτη: 15:00 – 20:00 & Τετάρτη, Παρασκευή: 12:00 – 20:00 & Σάββατο: 12:00 – 16:00, Δευτέρα, Κυριακή: κλειστά.

Ευγενία Γρηγοράκη: Εικονοστάσια των Δρόμων
2026-05-01 12:00 - 20:00 | Κέντρο Σύγχρονης Τέχνης Ιλεάνα Τούντα, Αρματολών & Κλεφτών 48, Αθήνα, 114 71, Greece
Το Κέντρο Σύγχρονης Τέχνης Ιλεάνα Τούντα φιλοξενεί την ατομική έκθεση της Ευγενίας Γρηγοράκη με τίτλο «Εικονοστάσια των δρόμων», μια φωτογραφική ενότητα που στρέφεται σε ένα γνώριμο, αλλά συχνά παραγνωρισμένο στοιχείο του ελληνικού τοπίου. Μέσα από μια προσωπική και άμεση ματιά, η δημιουργός προσεγγίζει τα εικονοστάσια όχι μόνο ως σημεία μνήμης και πίστης, αλλά και ως μικρές, παράδοξες παρουσίες που επιμένουν να κατοικούν στον δημόσιο χώρο, πλάι στους δρόμους, στις στροφές και στις καθημερινές μας διαδρομές. Η δύναμη της έκθεσης βρίσκεται ακριβώς σε αυτή τη βιωματική, σχεδόν τρυφερή παρατήρηση. Τα εικονοστάσια μετατρέπονται στον φακό της Γρηγοράκη σε αντικείμενα καλλιτεχνικής εξερεύνησης, αναδεικνύοντας τη διαχρονική τους σταθερότητα και το ιδιαίτερο νόημα που συνεχίζουν να φέρουν μέσα στην ελληνική κοινωνία. Μια έκθεση που γεφυρώνει την καθημερινή ματιά με τη λαϊκή παράδοση και μας καλεί να σταθούμε ξανά μπροστά σε ένα από τα πιο χαρακτηριστικά και συγκινητικά θεάματα των ελληνικών δρόμων. Παρουσιάζεται ταυτόχρονα με την έκθεση της Μαρίλιας Φωτοπούλου, δίνοντας την ευκαιρία για μια διπλή περιήγηση σε δύο διαφορετικές αλλά συμπληρωματικές φωτογραφικές αναγνώσεις του ίδιου θέματος.

Διάρκεια έκθεσης: 01-09/05

Ώρες Λειτουργίας: Τρίτη, Πέμπτη: 15:00 – 20:00 & Τετάρτη, Παρασκευή: 12:00 – 20:00 & Σάββατο: 12:00 – 16:00, Δευτέρα, Κυριακή: κλειστά.

Δημήτρης Ρεντούμης: Ατομική Έκθεση
2026-05-01 12:00 - 20:00 | Γκαλερί Crux, Σέκερη 4, Αθήνα, 106 74, Greece
Η γκαλερί Crux παρουσιάζει την ατομική έκθεση του Δημήτρη Ρεντούμη. Μέσα από τη νέα του σειρά έργων, ο καλλιτέχνης «συνομιλεί» με την παροδική και εύθραυστη φύση του χαρτιού, ενώ πειραματίζεται με τη μετάβαση από τη δισδιάστατη εικόνα σε μια τρισδιάστατη μεταβλητή υλικότητα, μεταμορφώνοντας τις χάρτινες επιφάνειες σε γλυπτικές φόρμες που καταλαμβάνουν τον χώρο.
Με μια πλούσια διαδρομή που περιλαμβάνει σπουδές στην ΑΣΚΤ και την Ολλανδία, καθώς και συμμετοχή σε σημαντικά προγράμματα όπως το Jan van Eyck και το Onassis Air, ο δημιουργός φέρνει στην Αθήνα μια πρόταση που ισορροπεί ανάμεσα στην λεπτότητα του υλικού και τη δυναμική της εγκατάστασης.

Μια μοναδική ευκαιρία για το κοινό να ανακαλύψει πώς το χαρτί μπορεί να «αναπνεύσει» και να αναπτυχθεί πέρα από τα όρια του κάδρου, δημιουργώντας ένα ζωντανό εικαστικό περιβάλλον.

Διάρκεια έκθεσης: 23/04-30/05

Ώρες Λειτουργίας: Τετάρτη-Παρασκευή: 12:00 – 20:00 & Σάββατο: 12:00 – 16:00, Δευτέρα, Τρίτη, Κυριακή: κλειστά

Πρωτογένους Urban Market
2026-05-01 17:00 - 2026-05-03 23:00 | Πρωτογένους, Πρωτογένους, Αθήνα, Athens, 105 54, Greece
Η οδός Πρωτογένους, ένα από τα πιο ζωντανά και ιδιαίτερα σημεία του αθηναϊκού κέντρου, υποδέχεται το Φεστιβάλ του Δήμου Αθηναίων για τρεις ημέρες γεμάτες μουσική, χορό και αστική ενέργεια. Ένας δρόμος που έχει ταυτιστεί με τη δημιουργικότητα, τις εναλλακτικές διαδρομές της πόλης και την αίσθηση της αυθόρμητης συνάντησης, αλλάζει ρυθμό και μετατρέπεται σε μια ανοιχτή γιορτής.

Καθώς πέφτει η νύχτα, η Πρωτογένους γεμίζει με συναυλίες, DJs, φαγητό στο χέρι, pop-ups και μικρές εκπλήξεις που ξεπηδούν σε κάθε γωνία. Η εμπειρία θυμίζει ένα μεγάλο αστικό πάρτι, όπου άγνωστοι γίνονται παρέα και η πόλη αποκαλύπτει τον πιο ανοιχτό και ανεπιτήδευτο εαυτό της. Μια δράση που αναδεικνύει την πιο ζωντανή και σύγχρονη πλευρά της Αθήνας.

Χριστίνα Παρασκευοπούλου: Symbioses
2026-05-01 17:30 - 20:30 | Artshot – Sophia Gaitani, Λεμπέση 11, Αθήνα, 117 42, Greece
Η Χριστίνα Παρασκευοπούλου μάς καλεί να δούμε τον κόσμο αλλιώς, σαν μέσα από έναν μεγεθυντικό φακό. Στη νέα της ενότητα έργων με τίτλο «Symbioses», η καλλιτέχνις αποτυπώνει τις αόρατες ιστορίες που εκτυλίσσονται στο έδαφος, στις θάλασσες και στις ακτές, εκεί όπου η ζωή συνεχίζεται αθόρυβα αλλά αδιάκοπα. Με μελάνι και λεπτούς μαρκαδόρους, δημιουργεί περίτεχνα μοτίβα που θυμίζουν ζωντανούς οργανισμούς ή ατελείωτα νήματα που μπλέκονται και συνυπάρχουν. Τα έργα της λειτουργούν ως ένα διακριτικό, αλλά ισχυρό οικολογικό σχόλιο, αναδεικνύοντας την ανθεκτικότητα της φύσης και την ομορφιά της μικροσκοπικής ζωής που συχνά προσπερνάμε. Μια πρόσκληση να επιβραδύνουμε, να παρατηρήσουμε και να χαθούμε σε έναν κόσμο όπου τα πάντα συνδέονται, εξελίσσονται και ανανεώνονται.

Διάρκεια έκθεσης: 01-16/05
Ώρες Λειτουργίας: Τρίτη, Πέμπτη, Παρασκευή: 17:30 – 20:30 & Τετάρτη, Σάββατο: 12:00 – 15:00, Δευτέρα, Κυριακή: κλειστά.

Yoga Sessions
2026-05-02 11:00 - 13:00 | Πάρκο Ριζάρη, Ριζάρη 5, Αθήνα, Αθήνα, 106 76, Greece
Το Πάρκο Ριζάρη, στην καρδιά της πόλης, μετατρέπεται σε έναν ήσυχο χώρο ευεξίας και εσωτερικής ισορροπίας. Στο πλαίσιο του Φεστιβάλ, οι Yoga Sessions μας προσκαλούν να απλώσουμε το στρώμα μας στο γρασίδι και να αφιερώσουμε λίγο χρόνο στην αναπνοή, την κίνηση και τη σύνδεση με το σώμα. Κάτω από τη σκιά των δέντρων και με φόντο τον ανοιχτό ουρανό, έμπειροι instructors καθοδηγούν αρχάριους και προχωρημένους σε μια πρακτική που εστιάζει στην ισορροπία, τη συγκέντρωση και την αποφόρτιση. Σε μια πόλη που κινείται συνεχώς, αυτή η εμπειρία λειτουργεί ως μια μικρή παύση: μια ευκαιρία να επιβραδύνουμε, να ανασάνουμε και να θυμηθούμε ότι η ευεξία μπορεί να βρει χώρο ακόμη και μέσα στον αστικό ιστό.

Yoga: Πάρε μια βαθιά ανάσα… και έλα να βρούμε μαζί την ηρεμία μέσα στην κίνηση.

Pilates: Νιώσε τη δύναμή σου από μέσα προς τα έξω.

Fitness: Βάλε μουσική, πάρε ενέργεια και… φύγαμε!

Μπισκότα στο Μουσείο!
2026-05-02 11:30 - 12:30 | Ελληνικό Παιδικό Μουσείο, Βασ. Γεωργίου Β΄ 19, Αθήνα, Αθήνα, 106 75, Greece
Στο πλαίσιο του Φεστιβάλ του Δήμου Αθηναίων 2026, το Ελληνικό Παιδικό Μουσείο προσκαλεί τους μικρούς μας φίλους σε μια πρωτότυπη και… πεντανόστιμη μουσειακή εμπειρία στο αγαπημένο έκθεμα «Κουζίνα, ανακαλύπτω τον κόσμο του μπισκότου». Στο εργαστήρι «Μπισκότα στο Μουσείο!», τα παιδιά ανακαλύπτουν τον μαγικό κόσμο της ζαχαροπλαστικής μέσα από μια διασκεδαστική και βιωματική διαδικασία. Με έμπνευση από αντικείμενα των συλλογών του μουσείου, οι μικροί σεφ ακολουθούν μια ξεχωριστή συνταγή, πλάθουν τη δική τους ζύμη και παρακολουθούν βήμα-βήμα τη μεταμόρφωσή της, μέχρι τη στιγμή που θα απολαύσουν τις ζεστές, χειροποίητες δημιουργίες τους. Μια δράση που παντρεύει τη μάθηση με το παιχνίδι και τη γεύση, ενθαρρύνοντας τη φαντασία, τη συνεργασία και τη χαρά της δημιουργίας, μέσα σε ένα από τα πιο φιλόξενα περιβάλλοντα της πόλης.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Αθηνά Παππά: Angel Energy
2026-05-02 12:00 - 16:00 | Art Zone 42, Λεωφ. Βασιλέως Κωνσταντίνου 42, Αθήνα, 116 35, Greece
Η Art Zone 42 Gallery φιλοξενεί τη νέα εικαστική ενότητα της Αθηνάς Παππά με τίτλο “Angel Energy”, μια έκθεση που σηματοδοτεί τη μετάβαση από την οργανική ύλη στο άυλο και από το αναγνωρίσιμο σχήμα σε μια πιο εσωτερική, αφηρημένη εμπειρία. Πρόκειται για μια δουλειά που συνεχίζει οργανικά την προηγούμενη εικαστική της αναζήτηση, ανοίγοντας αυτή τη φορά έναν δρόμο πιο πνευματικό, όπου η εικόνα αποδεσμεύεται από τη μορφή και λειτουργεί κυρίως μέσα από το χρώμα, το φως και τον ρυθμό.

Στο “Angel Energy”, οι παραστατικές αναφορές υποχωρούν και τη θέση τους παίρνουν χρωματικά πεδία, υφές και επαναλαμβανόμενα μοτίβα που καλούν το βλέμμα να κινηθεί ελεύθερα μέσα στον χώρο του έργου. Η έκθεση προτείνει μια εμπειρία περισσότερο βιωματική παρά αφηγηματική, όπου ο θεατής προσκαλείται να αναζητήσει τη δική του εσωτερική σύνδεση με την έννοια της ανύψωσης, της ενέργειας και της πνευματικής κίνησης. Μια εικαστική πρόταση που φέρνει στο κέντρο της πόλης μια αίσθηση ηρεμίας, φωτός και εσωτερικής μετατόπισης.

Διάρκεια έκθεσης: 02-15/05

Ώρες Λειτουργίας: Τρίτη, Πέμπτη, Παρασκευή: 15.00 – 21.00 & Τετάρτη, Σάββατο: 12.00 -16.00, Δευτέρα, Κυριακή: κλειστά.
